ועדת הכספים, כנסת 15, פרוטוקול מספר 346, 2001-12-24 11:15

יעקב ליצמן: אני מתכבד לפתוח את ישיבת הכספים ומתנצל על האיחור.

יעקב ליצמן: בקשה מספר 326 שינויים בתקציב משרד ראש הממשלה על זרועותיו.

רחמים מלול: זרועותיו של מי?

יעקב ליצמן: של החלשים.

יעקב ליצמן: לא נאשר את זה חבר הכנסת מלול, רק בגלל חוק משפחות ברוכות ילדים.

יעקב ליצמן: אנחנו מחליטים עכשיו שאת כל פניות ראש הממשלה לא נאשר.

נחום לנגנטל: אני לא יכול להסכים לזה.

מוסי רז: אני מציע שהקואליציה תצביע נגד ראש הממשלה והאופוזיציה תצביע בעדו.

רחמים מלול: חבר הכנסת רז, יש פה סעיף שמעניין אותך, קיצוץ בסעיף בשיחות השלום.

רחמים מלול: מינוס 120 לשיחות השלום.

מוסי רז: מדובר על שיחות עם סילבן שלום או שמחון שלום אבל לא היו לו שיחות שלום השנה.

דניאל לימור: מדובר על פניה של שינויים הקיימים בתוך התקציב להתאמות סוף שנה, לא משהו מיוחד.

רחמים מלול: מדוע יש קיצוץ בלשכה של השר שמואל אביטל?

יעקב ליצמן: כי אולי הוא מתפטר.

רחמים מלול: יש קיצוץ גם בלשכה של סאלח טריף.

יעקב ליצמן: כנראה שגם הוא הולך להתפטר.

רחמים מלול: אני חושש שהקיצוצים האלה מזויפים.

עופר חוגי: מה זה מיסי ארנונה?

עופר חוגי: למי משלמים?

יוסף יצחק פריצקי: טוען חבר כנסת חוגי ובצדק, הרי הממשלה פטורה מארנונה.

סמדר אלחנני: לא בירושלים.

יעקב ליצמן: מי בעד פניה מספר 326?

יעקב ליצמן: בעד: רוב נגד: מיעוט פניה מספר 326 אושרה.

יעקב ליצמן: פניה מספר 327.

דניאל לימור: מדובר בפניה שמפשירה את הרזרבות להתייקרויות בשכר ובקניות במשרד ראש הממשלה לצורך מימון הגירעונות בשכר בסעיפי שכר.

יוסף יצחק פריצקי: למה אתם מעמיסים על לשכת השר חיים רמון, הרי אין שר חיים רמון, אתה רוצה חצי מיליון שקל שם.

יוסף יצחק פריצקי: מה זה הסעיף הזה?

יוסף יצחק פריצקי: אדוני היו"ר, מביאים פה משהו שאנחנו לא מבינים אותו.

יעקב ליצמן: ועד הסעיף הזה הבנת הכל?

יוסף יצחק פריצקי: הנצחת נשיאים וראשי ממשלה אפשר להבין, רשות הממשלה אפשר להבין, אבל לשכת השר חיים רמון.

יוסף יצחק פריצקי: ..

יוסף יצחק פריצקי: מה זה?

דניאל לימור: מדובר בתקנות של שכר עבודה.

יוסף יצחק פריצקי: אבל אין לו לשכת שר.

יוסף יצחק פריצקי: יש פה פניה תקציבית שלא כל כך מתאימה למציאות.

דניאל לימור: יכול מאד להיות שהיו לו בלשכה תקנים של ראש הממשלה עצמו שעבדו בלשכת השר והם עדיין עובדים ומקבלים שכר למרות שהתיקון שלהם כרגע בלשכה של חיים רמון.

יוסף יצחק פריצקי: הבנתי.

רחמים מלול: בהעברה אחת אתם מורידים מהלשכות של שמואל אביטל וסאלח טריף, וכאן אתם מוסיפים.

דניאל לימור: מדובר פה בהתאמות של שכר, הפניה הקודמת הייתה של הקניות.

דניאל לימור: פה מדובר על תקנות של שכר.

דניאל לימור: יכול להיות שאצל שמואל אביטל בקניות היה עודף ובשכר היה גירעון.

רחמים מלול: מה זה רשות הממשלה 3 מיליון שקל?

דניאל לימור: לשכר.

יוסף יצחק פריצקי: תחת כל הסעיף גרעת מהלשכה.

רחמים מלול: הכל הם מכניסים תחת הכותרת לרשות הממשלה?

יעקב ליצמן: מי בעד פניה מספר 327?

יעקב ליצמן: בעד: רוב נגד: מיעוט פניה מספר 327 אושרה.

יעקב ליצמן: פניה מספר 354.

סמדר אלחנני: אני רוצה להעיר שמשתמשים ברזרבה להתייקרויות כשלא היו התייקרויות.

דניאל לימור: למה לא היו התייקרויות?

סמדר אלחנני: המדד לא עלה.

דניאל לימור: מדובר בהפשרת רזרבה לקניות למימון הגירעון בשכר.

סמדר אלחנני: זה לא בסדר.

יעקב ליצמן: אני אקבל את ההערה הזו

דניאל לימור: מדובר על העברת 112 אלף שקל מהרזרבה הכללית לתקציב משרד ראש הממשלה נציבות שירות המדינה, על פי סיכום בין המשרדים ביום 16/10/2001.

דניאל לימור: העברת ארבע משרות מסגרת תקצוב חלקי לשנה 2001.

עופר חוגי: כמה חרג משרד ראש הממשלה מתקציבו בשנת התקציב 2001?

דניאל לימור: בשכר?

עופר חוגי: בכל.

דניאל לימור: בלי הלשכה המרכזית ונציבות שירות המדינה בכ- 17 מילון שקל.

מוסי רז: 17 מילון שקל זה רק החריגות בשכר.

עופר חוגי: ועל כל זרועותיו?

עופר חוגי: מה הצפי עד סוף השנה?

עופר חוגי: כמה משרד ראש הממשלה חרג מתקציבו?

דניאל לימור: ההעברות שאנחנו עושים עכשיו זה כדי שלא יהיה גירעון.

דניאל לימור: בשכר יש גירעון של 17 מיליון, אני מאזן את זה.

דניאל לימור: בפעולות אין גירעון.

יעקב ליצמן: מי בעד פניה מספר 354?

יעקב ליצמן: בעד: רוב נגד: מיעוט פניה מספר 354 אושרה.

יעקב ליצמן: פניה מספר 357.

דניאל לימור: מדובר בפניה שנועדה לסגור את הגירעון של נתיב בשכר, הפשרת הרזרבות להתייקרויות למימון הגירעון בשכר, אלה שינויים פנימיים בתקציב.

יעקב ליצמן: מי בעד פניה מספר 357?

יעקב ליצמן: בעד: רוב נגד: אין פניה מספר 357 אושרה ברוב קולות.

יוסף יצחק פריצקי: אחרי דו"ח מבקר המדינה, נתיב, שלא עשו שום דבר - - -

יעקב ליצמן: יש לי דו"ח מבקר חמור על כל משרד.

יעקב ליצמן: פניה מספר 370.

דניאל לימור: מדובר בשינויים פנימיים בתקציב המדפיס הממשלתי, מדובר בהתאמות סוף שנה.

רחמים מלול: הייתי מציע להעביר את משרד הדתות למשרד ראש הממשלה.

מוסי רז: אני במקומך הייתי מציע להעביר אותו למשרד הבינוי והשיכון.

יעקב ליצמן: אני הייתי מציע להעביר את המדפיס הממשלתי למשרד הדתות.

יעקב ליצמן: מי בעד פניה מספר 370?

יעקב ליצמן: בעד: רוב נגד: מיעוט פניה מספר 370 אושרה.

יעקב ליצמן: פניה מספר 394.

יעקב ליצמן: שינויים פנימיים בתקציב.

יעקב ליצמן: יש לי רושם שכל שינוי מתקן את שינוי הקודם.

יעקב ליצמן: משרד ראש הממשלה הוא משרד קטן ויש לך פה את הכי הרבה פניות מכל משרדי הממשלה.

אבשלום וילן: מה זה תחום פעולה כללי שירותים מרכזיים.

יעקב ליצמן: לוקחים את הכבשים למרכז תל-אביב לסוף שבוע.

אבשלום וילן: כל מה שקשור בכבשים, בוועדת משנה לחקלאות.

יעקב ליצמן: על אף שלחבר הכנסת שוחט יש ביקורת נוקבת על זה שיש כל כך הרבה ועדות משנה.

יעקב ליצמן: אבל מי שעשה את זה היו קודמיו.

אברהם-בייגה שוחט: אולי תקרא את הנייר, אם אתה יכול לקרוא גם ניירות אחרים חוץ מההעברות תקציביות.

אברהם-בייגה שוחט: תראה מה כתוב בנייר הסיכום, איך עובדת ועדה ואז תבין איך אתה מתנהל אל מול המסמך הזה.

יעקב ליצמן: אני לא יודע על מה אתה מדבר אבל אני יכול להגיד לך- - -

אברהם-בייגה שוחט: תבקש מקרשנר הוא כבר יעביר לך.

יעקב ליצמן: אני אבקש ממנו, אני קורא ניירות, ההבנה שלי היא לא פחות משלך.

אברהם-בייגה שוחט: למה ועדת כספים צריכה ועדת משנה לתרבות חרדית?

יעקב ליצמן: למה צריך לרשות השידור ולספורט?

מוסי רז: אתה הקמת אותם.

אברהם-בייגה שוחט: תקציב ועדה ציבורית צריך לבוא הנה ולא לוועדה ציבורית.

יעקב ליצמן: אני חולק עליך.

אברהם-בייגה שוחט: אתה יכול לעשות מה שאתה רוצה, אבל אבשלום וילן נופל ברשת שלך כמו דג שלא רואה מה קורה אתו.

אבשלום וילן: אני מוחה על ההשמצה האישית.

אבשלום וילן: ספורט זה דבר חשוב, לצערי אנחנו לא מסכימים.

אברהם-בייגה שוחט: אבל יש לו אינטרס שזה לא יהיה ככה.

אבשלום וילן: אני לא חושב שחבר הכנסת אברהם שוחט צריך להתעסק בשאלה על איגוד הכדורגל והטניס - - -

יעקב ליצמן: אני מתחיל לחשוב שאתה לא מבין מה שאתה קורא.

יעקב ליצמן: סך הכל אמרתי לחבר הכנסת וילן שבמסגרת העבודה לא נוכל ללמוד את כל תקציב ההימורים וביקשתי מחבר הכנסת יבדוק בוועדת משנה ויביא לנו את הדברים.

אברהם-בייגה שוחט: ותרבות חרדית?

יעקב ליצמן: גם לא.

רחמים מלול: הייתי מוסיף ועדת משנה לספורט חרדי.

אבשלום וילן: לספורט נשי חרדי.

מוסי רז: צביקה זרחי עשה דבר אחד טוב בזה שהעביר את חבר הכנסת איתן כבל למרץ.

אברהם-בייגה שוחט: למה אתם לא שואלים את הנגיד למה הוא מוריד את - - -

יוסף יצחק פריצקי: עם כל הכבוד, בשוק ההון ישב אבי יחזקאל.

אבשלום וילן: לא צריך לשאול את הנגיד, צריך לשאול אתכם.

אבשלום וילן: ישבתם בממשלה, למה לא הצלחתם לכופף אותו?

אבשלום וילן: מדינת ישראל, משנת 95 משלמת את מחיר השיגעון הכלכלי של אליטה אקדמית.

אברהם-בייגה שוחט: זו לא אליטה אקדמאית ותאמין לי שמי שעמד בחזית זה אני ולא אתה.

אברהם-בייגה שוחט: ומי שרב עם פרנקל היה אני ולא אף אחד אחר.

אברהם-בייגה שוחט: אני הייתי שם במלחמה.

אברהם-בייגה שוחט: אמרו לי תביא פיטורי נגיד.

מוסי רז: לא פיטורים אבל אולי צריך להוריד לו מהשכר.

יעקב ליצמן: מי בעד 394?

אבשלום וילן: שאלתי שאלה, מה זה תחום פעולה כללי שירותים מרכזיים.

אבשלום וילן: אתה לא מבין שמתחמנים פה משהו.

אבשלום וילן: לשם מה השירותים המרכזיים.

דניאל לימור: מדובר בשינוי פנימי שהמשרד מבצע בתקציב.

אבשלום וילן: לשם מה?

רחמים מלול: הוא לא יודע.

דניאל לימור: המשרד מבקש לבצע שינוי.

אבשלום וילן: אבל מה השינוי?

אבשלום וילן: תגיד שאתה לא יודע, זה לגיטימי.

אבשלום וילן: או שאתה יודע ולא רוצה להגיד.

דניאל לימור: אני לא יכול להגיד לך עכשיו, אני אגיד לך בארבע עיניים.

אבשלום וילן: אז תגיד שזה קשור לביטחון, זה לגיטימי.

יעקב ליצמן: מי בעד פניה מספר 394?

יעקב ליצמן: בעד: רוב נגד: מיעוט פניה מספר 394 אושרה.

רחמים מלול: יש לי הרגשה שהרפרנטים באים לא מוכנים, גם אתמול לא קבלנו תשובות.

יעקב ליצמן: פניות מספר 404 עד 410.

דניאל לימור: זה מבצע של שילוב בני מיעוטים בשירות המדינה שחבר הכנסת שוחט חתם.

דניאל לימור: מימון משרות מסגרת לבני מיעוטים אשר השתלבו בשירות המדינה.

יעקב ליצמן: למה אתה מזכיר את בייגה?

מוסי רז: מיעוטים זה כבר חשוב.

דניאל לימור: מדובר בתקצוב משרות ב- 2001 עבור החלק היחסי של שלושה חודשים אחרונים של השנה.

סמדר אלחנני: אין שינוי בכוח אדם.

יעקב ליצמן: מי בעד פניות 404 עד 410?

יעקב ליצמן: בעד: רוב נגד: מיעוט פניות מספר 404 עד 410 אושרו.

יעקב ליצמן: פניה מספר 426.

סמדר אלחנני: איך זה שאתה יורד כל הזמן מהרזרבה הכללית, זה 51,930 כל פניה הייתה צריכה לשנות את הרזרבה הכללית.

דניאל לימור: שינויים פנימיים בתקציב המדפיס הממשלתי.

יעקב ליצמן: מי בעד פניה מספר 426?

יעקב ליצמן: בעד: רוב נגד: מיעוט פניה מספר 426 אושרה.

יעקב ליצמן: פניה מספר 262.

אברהם-בייגה שוחט: מה עם ההפרטה של המדפיס?

דניאל לימור: זה בשלבים יש תכנית שהמדפיס יהפוך ליחידה מנהלית שמאחדת את כל נושא ההדפסות.

יעקב ליצמן: הגדלת ההוצאה מותנית בהכנסה של 4,290,000 בתקציב משרד האוצר, אגף המכס והמע"מ לצורך מימון הוצאות תפעול שוטפות במערכת סחר חוץ.

דניאל לימור: החלוקה הולכת למערכת סחר חוץ ופה עושים שינוי בהקצאה של הכספים.

יעקב ליצמן: מי בעד פניה מספר 262?

יעקב ליצמן: בעד: רוב נגד: מיעוט פניה מספר 262 אושרה.

יעקב ליצמן: פניה מספר 318.

סיוון הכטר: פניה זו נועדה לבצע שינויים בסעיף תשלום ריבית ועמלות על מנת לאפשר תשלומי ריבית סדירים על מצבת החובות של מדינת ישראל.

יעקב ליצמן: מי בעד פניה מספר 318?

יעקב ליצמן: בעד: רוב נגד: מיעוט פניה מספר 318 אושרה.

סמדר אלחנני: איך יכולה להיות טעות כזו הרי ידעתם הכל מראש.

סיוון הכטר: זו לא טעות, זה היה צפי.

יעקב ליצמן: פניה מספר 320.

איוור קרשנר: זה אושר אתמול.

יעקב ליצמן: פניה מספר 329

יונתן גרטי: הפשרת רזרבות להתייקרויות בשכר ובקניות משרד האוצר לצורך מימון הגירעון בשכר.

עופר חוגי: כמה הגירעון בשכר?

ארז ימיני: משרד האוצר עצמו זה 14 מיליון, מס הכנסת 30 מיליון, המכס 9 מיליון.

יעקב ליצמן: מי בעד פניה מספר 329?

יעקב ליצמן: בעד: רוב נגד: מיעוט פניה מספר 329 אושרה.

יעקב ליצמן: פניות מספר 338 ו- 339.

סיוון הכטר: סבסוד אשראי, פניה שנועדה להעביר סך של 1,729 אלפי ₪ מסעיף תשלום ריבית ועמלות לסעיף סבסוד אשראי.

סיוון הכטר: הייתה הערכת חסר בסעיף סבסוד אשראי גם לשער וגם למדד ולפי ההערכה המחודשת יש צורך להוסיף את הסכום הזה מאותם מקורות מתוך סעיף ריבית, היה שם עודף קטן והעברנו אותו.

יעקב ליצמן: מי בעד פניות מספר 338 ו- 339?

יעקב ליצמן: בעד: רוב נגד: מיעוט פניות מספר 338 ו- 339 אושרו.

יעקב ליצמן: פניה מספר 356.

דניאל לימור: מדובר בהעברה של 90 מיליון שקל בהרשאה להתחייב עבור ההתקשרות עם מל"מ בנושא מערכת סחר החוץ של מדינת ישראל.

יעקב ליצמן: מי בעד פניה מספר 356?

יעקב ליצמן: בעד: רוב נגד: מיעוט פניה מספר 356 אושרה.

יוסף יצחק פריצקי: אושר פרוייקט למחשוב הבריאות, איך זה פרוייקט מחשוב יוצא?

דניאל לימור: הנמ"ר הזה יוצא.

יוסף יצחק פריצקי: לא יוצא נמ"ר, כבר אכל מאות מיליונים הפרוייקט הזה.

יעקב ליצמן: פניה מספר 371.

דניאל לימור: פניה לתיקון טעות שנעשתה העברנו פה בטעות הרשאה להתחייב בסעיף שוטף וזה עשה אי אלה בעיות.

יעקב ליצמן: מישהו יכול להגיד לי מה קורה עם הביטוח של חברות התעופה?

יוסף יצחק פריצקי: ובאותו עניין, מה קורה עם היטל הלבידים?

יוסף יצחק פריצקי: יש היטל אין היטל?

סמדר אלחנני: יש היטל.

יוסף יצחק פריצקי: איך יש היטל אם לא אישרנו?

יעקב ליצמן: לא אישרנו את זה.

יעקב ליצמן: מי בעד פניה מספר 371?

יעקב ליצמן: בעד: רוב נגד: מיעוט פניה מספר 371 אושרה.

יעקב ליצמן: פניה מספר 373.

עופר חוגי: יש לי שאלה.

עופר חוגי: שמענו שהעבירו מיליארד שקל לקרן פנסיה של פועלי בניין.

עופר חוגי: מי מתעסק עם זה?

דניאל לימור: מדובר כאן בין היתר בשינוי שנועד להחזיר לרשות שידור תמיכה ממשלתית, שהוחלט בזמנו בהחלטה על הקיצוץ להוריד אותה.

דניאל לימור: פה מחזירים חצי מהתמיכה שהייתה.

מוסי רז: למה הוחלט לבטל את הקיצוץ?

דניאל לימור: השנה החליטו לקצץ לגמרי את התמיכה, לאחר מכן בממשלה החליטו להחזיר חצי מהתמיכה.

יעקב ליצמן: מי בעד פניה מספר 373?

יעקב ליצמן: בעד: רוב נגד: מיעוט פניה מספר 373 אושרה ברוב קולות.

יעקב ליצמן: פניה מספר 379.

סיוון הכטר: פניה זו נועדה לעשות שינוי פנימי בתוך סעיף 12 בגמלאות עובדי המדינה, העברת רזרבה לצורך תשלום סדיר של גמלאות עובדי רפא"ל.

עופר חוגי: שאלתי קודם אם העבירו מילארד שקל לקרן פנסיה של פועלי בניין ואם נראה את זה או לא?

עופר חוגי: האם זו הייתה העברה אוטומטית?

סיוון הכטר: ממה נובעת השאלה.

עופר חוגי: היה חוסר בקרן הפנסיה.

סיוון הכטר: כל החסרים שהיו בתוך סעיף גמלאות כולל הסעיף של פועלי הבניין, טופלו, העברנו במידת הצורך רזרבה.

סיוון הכטר: כך שאם היה חוסר בסעיף של פועלי הבניין, העברנו לזה כסף, אני לא זוכרת בדיוק את התקנה אבל אין חסרים.

יוסף יצחק פריצקי: הממשלה משתתפת במימון קרנות פנסיה חוץ ממשלתיות?

סיוון הכטר: הממשלה לא משתתפת, יש הסדרים מסוימים, קרן הפנסיה של פועל הבניין היא הסדר שאני לא מכירה את פרטיו לאשורם והוא נמצא בתוך התקציב של סעיף 12.

אברהם-בייגה שוחט: הסכם קרנות הפנסיה מ- 1995 היה הסכם שהממשלה נתנה רשת ביטחון.

אברהם-בייגה שוחט: היה בג"צ, ובג"צ אמר שאג"ח מיועדות לכל קרן שתעבוד בארץ, אנחנו לא רצינו לתת והיה חוסר אקטוארי בקרנות הפנסיה.

אברהם-בייגה שוחט: חוץ מאחת, כולן היו הסתדרותיות.

אברהם-בייגה שוחט: אז היה הסכם קרנות הפנסיה שעשה את הקרנות הותיקות והחדשות, זה לא 100% אג"חים אלא רק 70% אג"ח ו- 30% יכולים ללכת לשוק.

אברהם-בייגה שוחט: במסגרת זו נקבעה רשת ביטחון מלאה לקרנות הפנסיה הישנות בתנאים מסוימים שהגידול בשכר לא יהיה יותר משני אחוז ויהיה סבסוד צולב בין הקרנות.

אברהם-בייגה שוחט: הטענה של האוצר, שעד היום העסק לא סגור.

אברהם-בייגה שוחט: קרה דבר מעבר לזה, הייתה עתירה לבג"צ של אזרחים והבג"צ אמר שהחלטת הממשלה של אז, לא מחייבת זאת ושהממשלה יכולה גם לברוח ממנה.

אברהם-בייגה שוחט: עמיר פרץ שאמר שייתן לעבור מצמרת לזה רק אם תהיה ערבות מדינה, נגע לעניין הזה כי העסק פתוח.

אברהם-בייגה שוחט: הקרן הראשונה שלא מסוגלת לשלם זו קרן פועלי הבניין, כי היא בקריסה.

יעקב ליצמן: במיליארד שקל?

סמדר אלחנני: זה הגירעון האקטוארי.

אברהם-בייגה שוחט: זה 500 מיליון בשנה.

יעקב ליצמן: אבל חבר הכנסת חוגי טוען שיש מיליארד שקל.

אברהם-בייגה שוחט: יש חוסר של 500 מיליון בשנה אבל בינתיים יש בחשב הכללי, לא בתקציב חצי אחוז שמודעי עשה בשעתו הסכם ששמים בצד מהפרשת קרנות הפנסיה.

אברהם-בייגה שוחט: אז יש את הקרן בחשב הכללי.

יוסף יצחק פריצקי: מעין קרן איזון?

יעקב ליצמן: כמה כסף יש שם?

אברהם-בייגה שוחט: זה עומד להיגמר.

סיוון הכטר: זה נגמר השנה.

אברהם-בייגה שוחט: אז אם זה ייגמר זה יצטרך להיכנס לתקציב.

יוסף יצחק פריצקי: אני קראתי שהמדינה מממנת את קרנות הפנסיה, בין על ידי ערבות מדינה, מה מידת השליטה שלי בזה?

אברהם-בייגה שוחט: תאמין לי שזה חלק מהבעיה.

סיוון הכטר: שם יש שליטה מלאה, יש מנהל מורשה.

אברהם-בייגה שוחט: זו הקרן היחידה שיש מנהל מורשה, עשו שם הרבה שחיתויות והברחת רכוש, אני לא רוצה להיכנס לזה.

אברהם-בייגה שוחט: יש עכשיו מאבק בין ההסתדרות לאוצר על מנהלים מורשים, אתה יכול להגיד שאתה רוצה גם במבטחים מנהל מורשה.

יוסף יצחק פריצקי: נכון, בטח.

אברהם-בייגה שוחט: העסק הזה לא מוסדר והוא צריך להיות מוסדר בחבילה אחת שתכלול את ביטול האג"ח המיועד ומה יהיה במקום.

אברהם-בייגה שוחט: התערבות המדינה, פיקוח נאות, וקיום ההסדר.

אברהם-בייגה שוחט: יש טענה שההסכם לא מקוים.

אברהם-בייגה שוחט: כשחזרתי לאוצר חשבתי שהדברים גמורים הסתבר לי שהם לא גמורים ולא נגמרו חוץ מזה שזה דבר נורא קטן בתוך העסק הזה.

אברהם-בייגה שוחט: אבל אם השנה נגמרת הקרן הזו שהייתה בחשב הכללי, התקציב יצטרך לממן 500 מיליון.

אבשלום וילן: קרן פועלי בניין משלמת 500 מיליון שקל בשנה פנסיה?

אבשלום וילן: פועלי בניין חזקים, חיים עד 120?

אברהם-בייגה שוחט: יש שם אני מניח בערך 15,000 פנסיונרים, אם זה 2,500, אז זה 30,000 שקל לבן אדם לשנה תכפיל 30,000 ב- 15,000 ואתה בחצי מיליון.

יעקב ליצמן: כל הדיון הזה הוא דיון כללי לפנסיה.

אברהם-בייגה שוחט: זה דיון יותר חשוב.

יעקב ליצמן: אני מסכים.

סיוון הכטר: הפניה הזו מתייחסת לפנסיה תקציבית ולא לתמיכה בקרנות הפנסיה.

עופר חוגי: השאלה כמה יהיה חסר.

סיוון הכטר: בשנת 2002 יש עדיין מקורות.

יעקב ליצמן: מי בעד פניה מספר 379?

יעקב ליצמן: בעד: רוב נגד: מיעוט פניה מספר 379 אושרה.

יעקב ליצמן: פניה מספר 381.

דניאל לימור: שינויים פנימיים, מדובר בתקצוב של 700,000 ₪ בהרשאה להתחייב.

יעקב ליצמן: מי בעד פניה מספר 381?

יעקב ליצמן: בעד: רוב נגד: מיעוט פניה מספר 381 אושרה.

יעקב ליצמן: פניה מספר 396.

דניאל לימור: מדובר בשינויים פנימיים במשרד האוצר לזרועותיו לתקציב סוף שנה.

אברהם-בייגה שוחט: אני רוצה להציע הצעה, להזמין שני אנשים בנפרד, את שר האוצר ואת נגיד בנק ישראל.

יעקב ליצמן: לדיון כאן?

יעקב ליצמן: אתה מתכוון לשבוע הבא ליום שני?

אברהם-בייגה שוחט: כמה שיותר מהר, אפשר גם ליום רביעי השבוע.

יעקב ליצמן: יש סדר יום.

אברהם-בייגה שוחט: תחליט מה שאתה רוצה.

יעקב ליצמן: לגבי שר האוצר, כשנמשיך את הדיון אז הוא יהיה חייב לבוא, אם לא, לא מתחילים את הדיון.

אברהם-בייגה שוחט: מיד לאחר החלטת הממשלה.

יעקב ליצמן: מתי שזה, בלי שר האוצר לא עושים את הדיון.

יעקב ליצמן: דבר שני, אני מקווה שנזמין גם את הנגיד, אני אזמין גם את התעשיינים, נתחיל מחדש את הדיונים התקציביים.

אברהם-בייגה שוחט: שר האוצר רוצה להעביר את התקציב, המשפט תחתון שאני מבין, דבר מתוך דבר- - -

יעקב ליצמן: אומרים שההבנה שלך מצוינת.

אברהם-בייגה שוחט: מתחילים את הדיון מהתחלה.

אברהם-בייגה שוחט: זה טוב לאוצר מה שאתה עושה כי ב- 31 במרץ יושבים כולם ביחד וכולם לא רוצים בחירות אז הכל יהיה בסדר.

יעקב ליצמן: לא כולם לא רוצים בחירות.

יעקב ליצמן: יו"ר ועדת השרים במקרה הזה רוצה ועוד איך.

יוסף יצחק פריצקי: גם אני.

יעקב ליצמן: הסקרים בשבועיים האחרונים מאד מחמיאים לנו.

אברהם-בייגה שוחט: יש לכם זרימה משינוי?

אברהם-בייגה שוחט: הם עוברים אליכם?

יעקב ליצמן: תתפלא לשמוע.

יעקב ליצמן: מי היה הסנגור הכי גדול אתמול בתקציב הישיבות?

יעקב ליצמן: מרץ ושינוי.

יוסף יצחק פריצקי: אל תכליל אותי.

יעקב ליצמן: חבר הכנסת פריצקי אמר דבר אחד, אם מגיע להם, אז למה לא נתת עד עכשיו.

אברהם-בייגה שוחט: אז אני מבין שהוא יעלה על במת הכנסת ויבקש סליחה.

יוסף יצחק פריצקי: ממש לא.

יעקב ליצמן: הוא פשוט הולך לפרש את המילה סנדק למשהו אחר.

יוסף יצחק פריצקי: הוא שאל אותי מה זה "סנדק", הוא אמר שהוא יודע מה זה "סנדק" אבל לא בעניין הזה.

אברהם-בייגה שוחט: אתה קורא גם ספרות חילונית או שאסור לכם.

אברהם-בייגה שוחט: תקרא את הזבל הזה.

אברהם-בייגה שוחט: תקרא כספרות מקצועית.

יעקב ליצמן: אני קורא ספרות חילונית כל יום, אני קורא ה"ארץ".

יעקב ליצמן: בכל אופן יש לנו פירוש אחר על מה זה "סנדק.

יעקב ליצמן: אנחנו מצביעים על פניה מספר 396.

יעקב ליצמן: מי בעד פניה מספר 396?

יעקב ליצמן: בעד: רוב נגד: מיעוט פניה מספר 396 אושרה.

יעקב ליצמן: פניה מספר 420.

דניאל לימור: עקב הוספת שרים וסגני שרים, אז התקציב של סעיף חברי הממשלה קיים בו חסר בשכר ופניה זו נועדה להעביר 1,300,000 למימון הגירעון בשכר בסעיף 03 לממשלה.

דניאל לימור: העברנו את הכסף מסעיף 47 שמגיע עבור הכנסת.

סמדר אלחנני: הכנסת לא מודעת לזה.

יוסף יצחק פריצקי: שיחזרו לכנסת.

יעקב ליצמן: אם אנחנו מצביעים נגד זה- - -

יוסף יצחק פריצקי: אני מציע להצביע נגד זה.

יוסף יצחק פריצקי: חברי כנסת הפכו לשרים, אז גורעים מתקציב הכנסת כדי שיהיה כסף בתקציב הממשלה, שיחזרו לכנסת.

יעקב ליצמן: אם כבר, אם יש מחסור בכסף, עליו לקצץ 50% בשרים וסגני שרים.

יעקב ליצמן: אני נגד הסעיף הזה.

יעקב ליצמן: מי בעד פניות מספר 420, 421??

יעקב ליצמן: בעד: מיעוט נגד: רוב פניות מספר 420, 421 לא אושרו.

יוסף יצחק פריצקי: זו הצבעת מחאה.

מוסי רז: אני לא מבין אותך.

מוסי רז: תעשה הצבעה נפרדת על פניה 420 ו- 421.

מוסי רז: על פניה 420 כולנו נצביע בעד להוריד לכנסת.

מוסי רז: על פניה 421 להוסיף לממשלה, נצביע נגד.

יעקב ליצמן: יש בזה משהו.

דניאל לימור: אני מנסה רק לסתום גירעונות בשכר.

יוסף יצחק פריצקי: שיהיה גירעון בשכר על תקציב שרים.

מוסי רז: אבל אנחנו נעביר לחברי הכנסת לרזרבה הכללית, ולא נעביר לממשלה.

יעקב ליצמן: הפוך.

מוסי רז: ניקח מהכנסת נעביר לרזרבה אבל לא נעביר את זה לממשלה.

יוסף יצחק פריצקי: אז בסוף יעבירו לך את זה בסעיף אחר, עזוב את זה.

יעקב ליצמן: הצבענו על זה כבר, עזוב את זה.

יעקב ליצמן: פניה מספר 425.

דניאל לימור: מדובר בשינויים פנימיים למשרד האוצר הראשי על זרועותיו.

דניאל לימור: יש פה שינויים והשתתפויות במנהל הדיור הממשלתי, ויש שינויים בהכנסות של מנהל הרכב הממשלתי מבחינת רכבים.

דניאל לימור: מתאימים את התקציב לפי הביצוע בפועל.

יעקב ליצמן: מי בעד פניה מספר 425?

יעקב ליצמן: בעד: רוב נגד: מיעוט פניה מספר 425 אושרה.

עופר חוגי: מה זה שירותים כלכליים בארצות הברית?

יוסף יצחק פריצקי: הוסיפו להם 70,000 מאמרכלות לשירותים כלכליים.

דניאל לימור: מדובר בנציגות שלנו בוושינגטון, הנספח הכלכלי.

יעקב ליצמן: פניה מספר 483.

יעקב ליצמן: אותו דבר פחות או יותר.

סיוון הכטר: זה אותו דבר פחות או יותר.

יעקב ליצמן: מי בעד פניה מספר 483?

יעקב ליצמן: בעד: רוב נגד: מיעוט פניה מספר 483 אושרה.

יעקב ליצמן: פניה מספר 305.

דניאל לימור: שינויים פנימיים בתקציב הפיתוח במשרד המשפטים, הנהלת בתי המשפט.

יוסף יצחק פריצקי: מאיפה אתה מוריד את זה?

דניאל לימור: מפיתוח בתי משפט, לבניית בתי משפט.

עופר חוגי: באיזה מקום?

דניאל לימור: באר שבע.

יעקב ליצמן: מי בעד פניה מספר 305?

יעקב ליצמן: בעד: רוב נגד: מיעוט פניה מספר 305 אושרה.

יעקב ליצמן: פניה מספר 328.

דניאל לימור: מדובר, כמו בכל שאר המשרדים, להפשרת הרזרבה להתייקרויות בשכר ובקניות לצורך מימון הגירעון בשכר במשרד המשפטים.

יעקב ליצמן: מי בעד פניה מספר 328?

יעקב ליצמן: בעד: רוב נגד: מיעוט פניה מספר 328 אושרה.

יעקב ליצמן: פניה מספר 372.

דניאל לימור: שינויים פנימיים בהנהלת בתי המשפט.

דניאל לימור: מדובר בהקצאת משאבים למעבר של בית הדין ארצי לעבודה ושל מבצע הקנסות שלב ב'.

יעקב ליצמן: זה כולל את רובינשטיין?

יוסף יצחק פריצקי: כולל כולם.

יעקב ליצמן: מי בעד פניה מספר 372?

יעקב ליצמן: בעד: רוב נגד: מיעוט פניה מספר 372 אושרה.

דניאל לימור: תודה רבה.

יעקב ליצמן: פניה מספר 382 ביטחון פנים.

יוסף יצחק פריצקי: אני רוצה קודם שתשמע סיפור.

יוסף יצחק פריצקי: הואיל ואני עונה לטלפונים ביום שישי, ביום שישי בצהרים נפטר דרוזי מוסלמי.

יוסף יצחק פריצקי: גם אצלם לא מלינים את המת.

יוסף יצחק פריצקי: היה צריך לבצע ניתוח בגופה מפני שהיה חשש שבוצעה עבירה.

יוסף יצחק פריצקי: הודיעו להם שאין רופא, והניתוח יבוצע לכל המוקדם ביום ראשון בבוקר.

יוסף יצחק פריצקי: פניתי לשר הבריאות ושאלתי איך ייתכן שבמכון אין רופאים לא יהודיים שיכולים לעבוד בשישי שבת.

יוסף יצחק פריצקי: בקיצור, אין.

יוסף יצחק פריצקי: אז הוא שב לבית משפט, הוציאו צו לא לנתח את הגופה.

יוסף יצחק פריצקי: לא יכול להיות, שבמכון לרפואה משפטית לא יעבוד רופא לא יהודי שיבצע ניתוחים.

יעקב ליצמן: מי שעומד בראש המכון הוא פרופ' היס, שיש עליו תיק לא קטן.

מוסי רז: אבל מה המסקנה מהסיפור של חבר הכנסת פריצקי?

יוסף יצחק פריצקי: אני רוצה לדעת למה אין שם- - -

יעקב ליצמן: הוא רוצה רופא לא יהודי שם.

יוסף יצחק פריצקי: אתה באמת חושב שצריך להלין מתים מוסלמים?

יעקב ליצמן: לא.

יעקב ליצמן: אתה רוצה שיעבוד בשבת?

יוסף יצחק פריצקי: מה אכפת לך שמוסלמי יעבוד בשבת?

יוסף יצחק פריצקי: עדיף שילינו את המת?

יוסף יצחק פריצקי: אז לא יעבוד יהודי אבל לא יכול להיות מצב שמביאים גופה לשם ביום שישי בבוקר והיא מחכה.

סמדר אלחנני: למה הסיפור רלוונטי למוסלמים?

צבי הנדל: אני חושב שחייבים להקדיש לזה דיון מיוחד בוועדת כספים.

יעקב ליצמן: אני מציע אדוני, היות וזה עניין חשוב, לא רציתי להגיד לך אבל יש לנו עוד חצי יום פתוח לפני הדיון על התקציבים ב- 31 לחודש, אולי נעשה את זה באותו יום.

יעקב ליצמן: כרגע יש לי בעיה אחת שהסעיף הראשון של ה- 2,127,000 ₪, זה מפריע לי.

יעקב ליצמן: לכן נצטרך להצביע בעד.

יעקב ליצמן: דבר שני, נגד הסעיף הזה טוטאלית.

משה גפני: מה אתה רוצה שאני אעשה?

יעקב ליצמן: יש שני סעיפים ואי אפשר להפריד ביניהם.

משה גפני: מה הסעיף הראשון?

יעקב ליצמן: פיתוח המשרד לביטחון פנים.

יוסף יצחק פריצקי: מה סעיף א' קשור ל- ב'?

יעקב ליצמן: זה מול פרופ' היס.

יוסף יצחק פריצקי: תהפוך דף, במקרה לא כתוב שם 1,400,000, יש 2,100,000.

יוסף יצחק פריצקי: אני לא מבין מה הולך פה.

משה גפני: מה שהאוצר עושה באופן קבוע, הוא יודע שיש לו בעיה עם סעיף מסוים אז הוא שם את הכל ביחד.

יעקב ליצמן: אני נמנע.

משה גפני: אז גם אני נמנע, אדוני היו"ר.

יעקב ליצמן: מי בעד פניה מספר 382?

יעקב ליצמן: בעד: רוב נגד: מיעוט נמנעים: 2 פניה מספר 382 אושרה.

יעקב ליצמן: פניות מספר 444 ו- 414 סעיף גמלאות, זה אותו סעיף גמלאות שהיה עד עכשיו?

סיוון הכטר: לצורך מימון גירעונות בגמלאות של משרד הביטחון, העברה מסעיף 47 הרזרבה הכללית, לסעיף 12 סעיף גמלאות.

עופר חוגי: סעיף הגמלאות של משרד הביטחון נלקח מתקציב הביטחון?

סיוון הכטר: גמלאות משרד הביטחון נמצא בתוך סעיף 12 בסעיף גמלאות לעובדי מדינה.

עופר חוגי: בתוך עובדי מדינה?

עופר חוגי: לא בתוך תקציב משרד הביטחון?

סיוון הכטר: כן.

עופר חוגי: אנשי הקבע לא מתקציב משרד הביטחון?

עופר חוגי: וגם הגמלאות.

יעקב ליצמן: מי בעד פניות מספר 441, 444?

יעקב ליצמן: בעד: רוב נגד: מיעוט פניות מספר 441,444 אושרו.

עופר חוגי: אני רוצה לשמוע תשובה.

יעקב ליצמן: קבלת תשובה.

עופר חוגי: לא קבלתי תשובה.

יעקב ליצמן: אלה אותם גמלאים, זה אותו דבר רק במשרד אחר.

סיוון הכטר: גמלאות של סעד נמצאים בסעיף של משרד הביטחון.

סיוון הכטר: גמלאות של משרד הביטחון נמצאים בסעיף 12.

יעקב ליצמן: פניה מספר 478.

עופר חוגי: למה עובדים כל כך מהר?

יעקב ליצמן: שרון קרא לי.

עופר חוגי: אז תלך, אני אנהל את הישיבה.

יונתן גרטי: שינויים בתקציב מנהל מקרקעי ישראל לצורך הפשרת רזרבה להתייקרויות שכר וכן כדי ליצור התאמה בין ההכנסות בפועל, כידוע ממ"י זה מפעל עסקי.

עופר חוגי: הם מקבלים שכר על הימים שהם לא עבדו?

יונתן גרטי: כיום הם מטפלים בתיקים מהימים שהם לא עבדו.

יעקב ליצמן: מה חשבת?

יעקב ליצמן: מי בעד פניה מספר 478?

יעקב ליצמן: בעד: רוב נגד: מיעוט פניה מספר 478 אושרה.

יעקב ליצמן: פניות 290, 291 של תשתיות.

גליה תורג'מן: מדובר בחקלאות ימית, סיסמולוגיה, דברים שקשורים למשרד התשתיות.

גליה תורג'מן: המכון הזה יושב במשרד התשתיות ומבצע עבודות גם למשרד התשתיות.

יעקב ליצמן: מי בעד פניות מספר 291, 292?

יעקב ליצמן: בעד: רוב נגד: מיעוט פניות מספר 291,292 אושרה.

יעקב ליצמן: פניה מספר 350.

יעקב ליצמן: 1,167,000 למימון רכישת שירותי מחקר ימיים.

יעקב ליצמן: אלה הדברים החשובים, רכישות של מחקרים.

גליה תורג'מן: בקשה דומה לבקשה הקודמת, שנועדה למעשה לצמצם גירעונות.

מוסי רז: אתה לא אוכל דגים?

יעקב ליצמן: אני בעד זה, רק אמרתי שזה לחם וזה מחקר.

עופר חוגי: מה הצורך הכספי?

עופר חוגי: למדידות?

גליה תורג'מן: גם למדידות גם לחקלאות ימית שזה בדרך כלל הכנסות מבחוץ.

יעקב ליצמן: מי בעד פניה מספר 350?

יעקב ליצמן: בעד: רוב נגד: מיעוט פניה מספר 350 אושרה.

יעקב ליצמן: פניות מספר 385, 386, גירעונות בתשתיות.

גליה תורג'מן: נחתם הסכם עם החוקרים ונוצרו גירעונות שכר במשרד התשתיות, גם במכון הגיאולוגי שזה תחת משרד התשתיות והפניה הזו נועדה לתקצב את הגירעונות בשכר.

יעקב ליצמן: מי בעד פניות מספר 385,386?

יעקב ליצמן: בעד: רוב נגד: מיעוט פניות מספר 385,386 אושרו.

יעקב ליצמן: פניה מספר 389.

יעקב ליצמן: 16,950,000 ₪ בהרשאה להתחייב, 4,500,000 להוצאה.

ארז ימיני: זה של המים.

עופר חוגי: אתה מוכן להסביר לי מה הסתיים בזה שלא עבדו כל השנה?

עופר חוגי: מה זה כל ההעברות האלה?

ארז ימיני: יש 11 רשויות ניקוז במדינה שאחראיות על כל הניקוז.

ארז ימיני: המדינה, לא מחוק, אלא כמדיניות, מעבירה תמיכה להשכרת נחלים ותחזוקת נחלים ארציים.

עופר חוגי: למי היא מעבירה?

ארז ימיני: מעבירה לרשויות הניקוז שמבצעות בתחומן, כל רשות בתחומה.

עופר חוגי: אלה לא רשויות עירוניות.

ארז ימיני: זו רשות ניקוז סטטוטורית האחראית על אגן היקוות מסוים.

ארז ימיני: מדובר בהרשאה להתחייב בעיקר שתאפשר לצאת לפרוייקטים שיבוצעו שנה הבאה כפרוייקטים שחייבים לבצע באביב ואי אפשר לבצע בחורף.

יעקב ליצמן: מי בעד פניה מספר 389?

יעקב ליצמן: בעד: רוב נגד: מיעוט פניה מספר 389 אושרה.

יעקב ליצמן: פניה מספר 395 נציבות המים.

ארז ימיני: מדובר בשינוי פנימי לסוף שנה, העברה בין תכניות שהיה בהם ביצוע נמוך, לתכניות שהיה בהם ביצוע גבוה.

ארז ימיני: דבר שגרתי לחלוטין.

יעקב ליצמן: מי בעד פניה מספר 395?

יעקב ליצמן: בעד: רוב נגד: מיעוט פניה מספר 395 אושרה.

יעקב ליצמן: פניות 414, 415.

ארז ימיני: מדובר בפניה שכוללת שני דברים, מדובר בהעברה מסעיף 32 תמיכות במוצרי יסוד לתקציב משרד התשתיות, לשני נושאים.

ארז ימיני: הנושא הראשון הוא ייעוץ למכרזי התפלה לוועדת המכרזים והנושא השני הוא זריעת עננים להגברת גשם.

עופר חוגי: כמה זה לזריעת עננים?

ארז ימיני: זריעת עננים עולה בסך הכל בין 4 ל- 5 מיליון בשנה.

יעקב ליצמן: מי בעד פניות מספר 414,415?

יעקב ליצמן: בעד: רוב נגד: מיעוט פניות מספר 414,415 אושרו.

יעקב ליצמן: פניה מספר 416.

יעקב ליצמן: מה זה WDA?

ארז ימיני: כאן מדובר בפניה תקציבית שנועדה לממן את הייעוץ של ועדת המכרזים להתפלה בחדרה, הוקמה ועדת מכרזים להתפלה וזה לשם הייעוץ.

עופר חוגי: יש החלטת ממשלה להתפיל שם מים?

ארז ימיני: אין החלטת ממשלה אבל יש החלטת ממשלה שמדברת על התפלה בהיקף של 200 מיליון מטר מעוקב לשנה.

ארז ימיני: חדרה למעשה זה המתקן שיסגור את ה- 200 מילון.

עופר חוגי: חוץ מאשקלון?

ארז ימיני: אשקלון זה 50 יש מכרז נוסף בין 15 ל- 95, תלוי מה יהיו התוצאות, יש אפשרות להגדיל באשקלון ל- 50 מיליון נוספים וכך ה- 50 של חדרה משלימים את ה- 200 מיליון.

יעקב ליצמן: מי בעד פניה מספר 416?

יעקב ליצמן: בעד: רוב נגד: מיעוט פניה מספר 416 אושרה.

יעקב ליצמן: פניה מספר 423 קידוחים ברמת הגולן.

ארז ימיני: מדובר כאן בשני קידוחי מים שבוצעו על ידי גורמים פרטיים שאינם מקורות, הם נכשלו, ויש הסדר שהמדינה משתתפת בסיכוני החזקה של קידוחי מים.

עופר חוגי: למה לא עשו בדיקות לפני זה?

ארז ימיני: אי אפשר לדעת מראש.

ארז ימיני: ההסדר הזה קיים המון שנים והוא נועד בשביל לאפשר לאגודות מים, שהם רובן חקלאיות - - -

אבשלום וילן: אלה אגודות פרטיות האגודות האלה.

אבשלום וילן: זה קבוע בחוק שאם אגודה נכשלת בקידוח, ואין מים אז האוצר עוזר לה?

ארז ימיני: זה לא קבוע בחוק אבל מכיוון שיש אגודות מים, למשל אגודת המים ברמת הגולן שהצליחה לעשות קידוחים זולים יותר מחברת מקורות וכשאתה עושה קידוח יש בזה סיכון.

ארז ימיני: חברת מקורות, במסגרת הסדר העלויות, הסיכון שלה למעשה נופל על המדינה דרך הסדר העלויות.

ארז ימיני: כדי לא להפלות לרעה אגודות מים פרטיות ולאפשר להם גם להתחרות וגם לבצע קידוחים- - -

מוסי רז: ואם הם מוצאות מים?

ארז ימיני: אז אין בעיה.

יעקב ליצמן: מי בעד פניה מספר 423?

יעקב ליצמן: בעד: רוב נגד: מיעוט פניה מספר 423 אושרה.

עופר חוגי: כמה זה עין תמר?

אבשלום וילן: אם אתה הולך על אגודת מים מי הגולן אין לי בעיה, אני מציע שמדינת ישראל תאמץ את שטחי מים של אגודת מי הגולן ותעשה את אותו מחיר.

יעקב ליצמן: פניה מספר 434 גז טבעי.

גליה תורג'מן: פניה זו נועדה לתקצב את הכנת אתרי הבניה ואת המקרקעין על מנת לקדם את פרוייקט הגז הטבעי לאורך הצנרת.

אבשלום וילן: חוק אברהם פורז?

גליה תורג'מן: כן.

עופר חוגי: למה המדינה צריכה לממן את זה?

עופר חוגי: למה לא היזמים פרטיים?

גליה תורג'מן: היזמים הפרטיים עדיין לא נבחרו, המכרז קצת התעכב.

עופר חוגי: והם ישלמו את זה?

גליה תורג'מן: המדינה לקחה על עצמה גם במסגרת חוק הגז הטבעי להכין את אתרי הבניה.

אבשלום וילן: איך החרדים ירוויחו מזה?

גליה תורג'מן: בשנת 2003 הם יקבלו מחיר לחשמל יותר זול.

יעקב ליצמן: אולי המשטרה תשתמש בגז טבעי נגדנו.

יעקב ליצמן: מי בעד פניה מספר 434?

יעקב ליצמן: בעד: רוב נגד: מיעוט פניה מספר 434 אושרה.

עופר חוגי: למה המינהל לא עושה את זה?

גליה תורג'מן: יכול להיות שהמינהל יעשה חלק מהעבודה, אבל לא את הכל, הם לא יכולים לעמוד בזה.

יעקב ליצמן: פניה מספר 466.

גליה תורג'מן: זה גם קשור לגז הטבעי, להכנת התשתיות והעברת הצנרת הדרושה.

עופר חוגי: מי בעד פניה מספר 466?

עופר חוגי: בעד: רוב נגד: מיעוט פניה מספר 466 אושרה.

עופר חוגי: פניה מספר 34-061.

גליה תורג'מן: שינויים פנימיים בתוך תקציב משרד התשתיות, התאמות של סוף שנה.

עופר חוגי: מי בעד פניה מספר 34-061?

עופר חוגי: בעד: רוב נגד: מיעוט פניה מספר 34-061 אושרה.

עופר חוגי: פניה מספר 333.

אבשלום וילן: העברנו את זה אתמול.

עופר חוגי: מי בעד פניה מספר 333?

עופר חוגי: בעד: רוב נגד: מיעוט פניה מספר 333 אושרה.

רותם פלג: יש עוד בקשה של שיכון, של שכירות ארוכת טווח לקשישים.

עופר חוגי: נחכה עם זה לחבר הכנסת ליצמן.

עופר חוגי: פניה מספר 479

שגיא בלשה: הוצאה מרזרבה להתייקרויות מתחום הפסיכיאטריה וחלוקתה לתחומים במשרד הבריאות לפי בקשה של משרד הבריאות.

עופר חוגי: תסביר שוב.

שגיא בלשה: מדובר על הוצאה מהרזרבה להתייקרויות בתחום הפסיכיאטריה.

שגיא בלשה: נשאר שם כסף והכסף חולק למשרד הבריאות לצורכי תוספת תקציב.

עופר חוגי: איפה נשאר כסף?

שגיא בלשה: ברזרבה להתייקרויות בתחום הפסיכיאטריה.

עופר חוגי: מה קרה?

עופר חוגי: לא פונים לשירותים, כמה הוציאו השנה לקהילה?

שגיא בלשה: אני לא זוכר את הסכום לקהילה.

שגיא בלשה: מדובר פה על רזרבה להתייקרויות, רזרבה להתייקרויות זה היה משהו לא היה ונשאר שם כסף והכסף חולק לתחום הבריאות לפי בקשה של משרד הבריאות.

עופר חוגי: באיזה תחומים זה חולק?

שגיא בלשה: יש פה רשימה ארוכה של תחומים: הסברים וייעול מערכת הבריאות, שירותי מחשוב, הרבה בתחום הרפואה המונעת, היחידה לבדיקת קרינת רנטגן, העברת חולי נפש ליווי ושמירה ועוד.

עופר חוגי: מי בעד פניה מספר 479?

עופר חוגי: בעד: רוב נגד: מיעוט פניה מספר 479 אושרה.

עופר חוגי: פניה מספר 461.

שגיא בלשה: אין לי כזו פניה.

שגיא בלשה: מה עם פניה מספר 480?

עופר חוגי: לוקחים 72 תקנים מהמשרד, אני צריך לשאול קודם את השר.

עופר חוגי: לוקחים לו 72 תקנים בלי שירגיש.

סמדר אלחנני: לוקחים רק תקנים לא לוקחים תקציבים.

עופר חוגי: תקנים זה גם כסף.

סמדר אלחנני: אבל אין שינוי בתקציב, יש רק שינוי בכוח אדם.

עופר חוגי: פניה מספר 480.

שגיא בלשה: שינויים פנימיים במשרד הבריאות.

עופר חוגי: מי בעד פניה מספר 480?

עופר חוגי: בעד: רוב נגד: מיעוט פניה מספר 480 אושרה.

עופר חוגי: פניה מספר 449.

רותם פלג: נתחיל בזה שזה סעיף של אשראי.

רותם פלג: שינויים פנימיים בסעיפי אשראי לדיור בתקציב משרד הבינוי והשיכון בהתאם לביצוע בפועל.

מוסי רז: ביקשנו לדעת לפי ישובים.

עופר חוגי: זה דחוף.

מיכאלה גרזון: אני יכולה להביא מחר.

מוסי רז: מחר אין ישיבה.

עופר חוגי: כמה קנו בפועל במבצע הזה השנה?

מוסי רז: להעלות אתם רוצים ל- 872 מיליון.

רותם פלג: אלה מבצעי הסיוע שכוללים ישובים מכל הארץ וזה כולל גם ישובים שחיים בשטחים במסגרת המבצעים היום.

רותם פלג: אין כאן משהו ספציפי שמדבר על ישובים בשטחים.

מוסי רז: יש, הסעיף של 50,000 ₪.

רותם פלג: זה נכלל בתוך הסעיף.

רותם פלג: זה לא תופס ישוב מסוים, זה תופס את כל המכלול.

מוסי רז: זה תופס נגב, 17 ישובים שהשר החליט והוא תופס את ה- 145 יושבים בשטחים, מה זה משנה.

יעקב ליצמן: לא נראה לי שישכנעו אותך.

מוסי רז: אבל ביקשו מהם הסברים.

רותם פלג: אני רק אגיד שהשינוי הזה בסופו של דבר הוא שינוי פנימי בתוך הסעיף שלא פוגע באף אחד.

רותם פלג: דברו על זה שפוגעים במחוסרי דירה ובעולים חדשים.

מוסי רז: בוא נשמע למה לא פוגעים?

יעקב ליצמן: אם יש עודף, למה עיכבתם את שכר הדירה בשבוע שעבר?

רותם פלג: יש עודף באשראי.

רותם פלג: מדובר רק על אשראי.

רותם פלג: לא מדובר בסבסוד, ולא מדובר ב- - -

עופר חוגי: כמה יחידות קנו במבצע?

מיכאלה גרזון: קנו 3,800 זכאים עד אוקטובר.

יעקב ליצמן: מי בעד פניה מספר 449?

יעקב ליצמן: בעד: רוב נגד: מיעוט פניה מספר 449 אושרה.

מוסי רז: אני מבקש על זה רביזיה.

יעקב ליצמן: נצביע על הרביזיה עוד 2 דקות.

מוסי רז: יש לי שאלה קטנה מאד חשובה.

מוסי רז: מי ניסח את הבקשות האלה?

מוסי רז: אבי גפן ניסח.

רותם פלג: אנחנו ניסחנו.

מוסי רז: במלוא הכבוד, תראה מה כתוב, שינויים פנימיים בסעיפי אשראי לדיון בתקציב משרד הבינוי והשיכון בהתאם לביצוע בפועל, והגדלת הוצאה מותנית בהכנסה לשם פיתוח תשתיות ביישובי הבדואים בצפון.

מוסי רז: זה 200,000 וזה 380 מיליון.

יעקב ליצמן: אני רוצה לעשות עוד ישיבה היום בשעה 15:15.

יעקב ליצמן: פניה מספר 452

אריה שומר: עשינו פה את שינויים הפנימיים כולל העברה של 7 מיליון שקל לירושלים.

אריה שומר: הגשנו בקשה נוספת לעוד 7 מיליון, ואחרי הצהרים אני הולך מפה לישיבה הנוספת.

יעקב ליצמן: אחר הצהרים תהיה העברה לירושלים.

יעקב ליצמן: מי בעד פניה מספר 452?

יעקב ליצמן: בעד: רוב נגד: מיעוט פניה מספר 452 אושרה.

יעקב ליצמן: אני מבקש על זה רביזיה.

אמיר אסרף: לגבי "וישיי" לפני שלושה חודשים, אתמול דברתי עם שמואל מרדכי מנהל מרכז השקעות, עצרו להם את התשלומים.

עופר חוגי: העבירו להם כסף, 150 מיליון.

אמיר אסרף: היו הרבה כתבות בעיתונים של המלחמה- - -

עופר חוגי: אבל העבירו להם כסף.

אמיר אסרף: אני חושב שאתה מדבר על TOWER.

אמיר אסרף: אני לא יודע לתת פה תשובה החלטית אני יודע שאתמול דברתי בשעה 19:00 עם שמואל מרדכי מנהל מרכז השקעות והוא אמר לי שב"וישיי" מכירים את הסיפור.

יעקב ליצמן: זה מספק אותי, מה היה הדבר השני?

אמיר אסרף: יש לנו שתי בקשות כרגע, פניה מספר 308 זה מה שדברנו כרגע, אלה השינויים בהרשאה.

יעקב ליצמן: מי בעד פניה מספר 308?

יעקב ליצמן: בעד: רוב נגד: מיעוט פניה מספר 308 אושרה.

אמיר אסרף: הבקשה הבאה זה 481.

אמיר אסרף: מדובר על שינויים פנימיים.

אמיר אסרף: יש לנו מספר סעיפים תקציביים כמו ערבויות מדינה או פיתוחי סיכוני סחר חוץ שלשמחתנו הביצוע בהם היה נמוך.

אמיר אסרף: ביצוע המזומנים הנדרש היה נמוך ואנחנו רוצים להשתמש בכסף הזה כדי לממן התחייבויות למפעלים שנתנו כנגדם הרשאה, אנחנו רוצים להשתמש במזומן הזה לשם.

אמיר אסרף: זה שינוי פנימי.

עופר חוגי: מה הצורך במזומן?

אמיר אסרף: כנגד זה שאני נותן הרשאה אני צריך לשלם מאיפה שהוא בכסף, אני משתמש בזה כמקור מזומנים.

עופר חוגי: איפה הרשימה של כל המפעלים שקיבלו כסף.

יעקב ליצמן: אני אלך לקראתך, יש לך עד אחר הצהרים, אני לא הולך לדון על זה עכשיו.

יעקב ליצמן: אני רוצה את הרשימה של המפעלים שסירבו לתת להם, אם אין, למה לי לאשר את זה?

יעקב ליצמן: ועדת כספים ביקשה רשימה של מפעלים שקבלו כסף ולא קיימים.

יעקב ליצמן: אם אנחנו לא זכאים לזה, אז אני לא מצביע שהמשפטי יאשר את הכסף.

אמיר אסרף: זה לא ימנע מהם לקבל את הכסף, כי ההרשאה יצאה מהמדינה.

יעקב ליצמן: זה לא יכול להיות כי לא אישרו.

אמיר אסרף: אישרתם את זה בתקציב.

עופר חוגי: יש פה שני דברים, יש את הרשימה של העבר של מפעלים לא קיימים.

עופר חוגי: אני קודם כל רוצה ממך את הרשימה של המפעלים שקיימים היום ואני רוצה לדעת כמה כסף הם קבלו.

משה גפני: כמה ההעברות, כמה כסף יש?

יעקב ליצמן: שמעת את מאיר שטרית היום?

יעקב ליצמן: 14.5 מיליארד שקל שיפוי מעסיקים.

סמדר אלחנני: שיפוי מעסיקים זה רק 3.5 מיליארד ₪.

יעקב ליצמן: אמר היום שר האוצר לשעבר בשידור חי ושמעתי אותו.

סמדר אלחנני: להביא לכם את התקציב?

סמדר אלחנני: זה 3.5 מיליארד ₪.

מוסי רז: דוד טל אמר שזה 130 מיליארד.

אמיר אסרף: אני אסביר.

אמיר אסרף: לגבי המפעלים שקבלו ומקבלים יש חוברת, אני מוכן להביא אותה לכאן, היא יוצאת כל שנה, היא נקראת דו"ח מרכז השקעות והיא כוללת תיירות וכוללת הכל לפי ישובים.

יעקב ליצמן: יש כאן סעיף המקים לפי חוק 154,914,000, תן לי את הרשימות.

יעקב ליצמן: מותר לי לדעת מי מקבל את הכסף הזה?

יעקב ליצמן: ם אני לא זכאי למה אני מצביע על זה?

אמיר אסרף: הכסף יוצא כנגד ההרשאה הוא לא יוצא כנגד המזומן.

יעקב ליצמן: תן לי את הרשימות.

אמיר אסרף: אין בעיה, אני אנסה להעביר.

סמדר אלחנני: תעביר לי.

יעקב ליצמן: אם תעביר לי את זה עד הצהריים אני אעביר את זה, אם לא אני לא אעביר את זה.

יעקב ליצמן: חבר הכנסת חוגי, אתה רוצה להצביע נגד?

יעקב ליצמן: אם זו הדרך, שאני צריך דרך הוראות תקציביות 150 מיליון שקל זה המון כסף ועוד 74 מיליון שקל הטבות לעידוד השקעות הון.

אמיר אסרף: סך כל ההעברה זה 74 מיליון חלק הולך למענקים לפי חוק.

יעקב ליצמן: אז זה 154 מיליון, זה הרבה כסף.

יעקב ליצמן: אני רוצה רשימות מי קיבל השנה ואחר כך נלך אחרוה לאט לאט.

יעקב ליצמן: אז אנחנו דוחים את זה.

יעקב ליצמן: נצביע עכשיו על הרביזיה.

יעקב ליצמן: מי בעד הרביזיה על פניה מספר 449?

יעקב ליצמן: בעד: מיעוט נגד: רוב הרביזיה על פניה מספר 449 לא התקבלה.

אמיר אסרף: יש את הלבידים.

יעקב ליצמן: אחר הצהרים.

יעקב ליצמן: תודה רבה הישיבה תמשיך בעזרת השם בשעה 15:15